En påvirket chauffør flygtede fra politiet med speederen i bund. Narkometertest viste hvorfor.

Natten til onsdag spottede politiet en Audi på Aggersundvej ved Aars, som betjentene gerne ville se nærmere på. Det automatiske nummerplade kontrolsystem kunne nemlig fortælle, at ejeren af bilen var frakendt kørekortet. Patruljen tændte derfor blinklysene i håb om, at chaufføren ville stoppe med det samme, men i stedet stak manden af og trykkede gaspedalen i bund og kørte i retning mod Løgstør. Politibilen satte efter, og på et tidspunkt rammer speedometeret hæsblæsende 220 kilometer i timen, inden chaufføren valgte at opgive sin flugt og standse sin Audi. En betjent fik hurtigt lagt manden i håndjern, inden han blev sigtet for at køre uden kørekort og for at flygte fra politiet. Efterfølgende blev narkometeret fundet frem, og det viste sig, at manden var påvirket af både hash, amfetamin, metamfetamin og kokain. Manden kan nu se frem til et retsligt efterspil.